शुक्र
शुक्र (Venus; प्रतीक: ), सूर्य से दूसरा ग्रह है और प्रत्येक 224.7 पृथ्वी दिनों मे सूर्य परिक्रमा करता है। ग्रह का नामकरण प्रेम और सौंदर्य की रोमन देवी पर हुआ है। चंद्रमा के बाद यह रात्रि आकाश में सबसे चमकीली प्राकृतिक वस्तु है। इसका आभासी परिमाण -4.6 के स्तर तक पहुँच जाता है और यह छाया डालने के लिए पर्याप्त उज्जवलता है। चूँकि शुक्र एक अवर ग्रह है इसलिए पृथ्वी से देखने पर यह कभी सूर्य से दूर नज़र नहीं आता है: इसका प्रसरकोण 47.8 डिग्री के अधिकतम तक पहुँचता है। शुक्र सूर्योदय से पहले या सूर्यास्त के बाद केवल थोड़ी देर के लिए ही अपनी अधिकतम चमक पर पहुँचता है। यहीं कारण है जिसके लिए यह प्राचीन संस्कृतियों के द्वारा सुबह का तारा या शाम का तारा के रूप में संदर्भित किया गया है।
अल्फ़ा कमीलियोन्टिस तारा
अल्फ़ा कमीलियोन्टिस (Alpha Chamaeleontis) या α कमीलियोन्टिस (α Chamaeleontis) गिरगिट तारामंडल का सबसे रोशन तारा है। इसका सापेक्ष कांतिमान +4.06 है और इसे बिना दूरबीन के देखा जा सकता है। यह हमारे सूरज से लगभग 63.8 प्रकाशवर्ष दूर स्थित एक F5 V श्रेणी का मुख्य अनुक्रम तारा है। औपचारिक रूप से इसे F5 V Fe−0.8 श्रेणी का कहा जाता है, जिसमें Fe−0.8 का अर्थ है कि अपने श्रेणी के अन्य तारों की तुलना में यह लोहे (रासायनिक चिन्ह Fe) की कम मात्रा रखता है। इसका द्रव्यमान सूरज के द्रव्यमान का 1.4 गुना है। इस तारे के क्षेत्र से अवरक्त प्रकाश (इन्फ़्रारेड) की अधिकता उत्पन्न होती हुई देखी गई है। इसका अर्थ साधारण रूप से मलबा चक्र की उपस्थिति होता है लेकिन ऐसा कोई मलबा चक्र अभी तक पाया नहीं गया है।